## Zakon o izmjenama i dopunama Zakona o izdavanju i prometu vrijednosnim papirima

### NN 142/1998 (28.10.1998.), Zakon o izmjenama i dopunama Zakona o izdavanju i prometu vrijednosnim papirima

# ZASTUPNIČKI DOM HRVATSKOGA DRŽAVNOG SABORA

Na osnovi članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O IZMJENAMA I DOPUNAMA ZAKONA O IZDAVANJU I PROMETU VRIJEDNOSNIM PAPIRIMA**

Proglašavam Zakon o izmjenama i dopunama Zakona o izdavanju i prometu
vrijednosnim papirima, koji je donio Zastupnički dom Hrvatskoga državnog
sabora na sjednici 9. listopada 1998.

Broj: 081-98-1869/1
Zagreb, 16. listopada 1998.

Predsjednik
Republike Hrvatske
**dr. Franjo Tuđman**, v. r.

## **ZAKON**

### **O IZMJENAMA I DOPUNAMA ZAKONA O IZDAVANJU I PROMETU VRIJEDNOSNIM PAPIRIMA**

Članak 1.

U Zakonu o izdavanju i prometu vrijednosnim papirima ("Narodne novine",
br. 107/95.) u članku 3. dodaje se stavak 2. koji glasi:

"(2) Iznimno od odredbe stavka 1. ovoga članka, vrijednosni papiri koji
postoje samo u obliku elektroničkog zapisa u kompjutorskom sustavu središnje
depozitarne agencije, glase na ime i ne sadrže serijski i kontrolni broj
niti potpise ovlaštenih osoba."

Članak 2.

U članku 4. stavku 3. i svim narednim odredbama ovoga Zakona riječi:
"Sabor Republike Hrvatske", "odlaganje" i "ovjeren" u određenom padežu
zamjenjuju se riječima: "Hrvatski državni sabor", "odgađanje" i "ovjerovljen"
u odgovarajućem padežu.

Članak 3.

U članku 12. stavku 1. točka 9. briše se.

Članak 4.

U članku 17. iza stavka 6. dodaje se novi stavak 7. koji glasi:

"(7) Kada vrijednosne papire izdaje banka, štedionica ili društvo za
osiguranje, Hrvatska narodna banka, odnosno Direkcija za nadzor društava
za osiguranje obvezni su Komisiji na njen zahtjev dostaviti sve podatke
o izdavatelju kojima raspolažu."

Dosadašnji stavak 7. postaje stavak 8.

Članak 5.

Iza članka 18. dodaje se podnaslov i članci 18a. i 18b. koji glase:

*"Upis vrijednosnih papira*

Članak 18a.

(1) Upis vrijednosnih papira na temelju javne ponude smije trajati najviše
šest mjeseci, a privatnog izdanja najviše tri mjeseca od dana određenog
za početak upisa.

(2) Ako je u roku iz stavka 1. ovoga članka upisano najmanje 80% (osamdeset
posto), a uplaćeno najmanje 50% (pedeset posto) svih prospektom ponuđenih
vrijednosnih papira, izdavatelj može produljiti rok za upis i uplatu vrijednosnih
papira na temelju javne ponude najviše za dva mjeseca, ako posebnim zakonom
nije drukčije određeno.

Članak 18b.

(1) Javna ponuda smatra se uspješnom ako je u roku iz članka 18a. ovoga
Zakona upisano i uplaćeno najmanje 80% (osamdeset posto) svih prospektom
ponuđenih vrijednosnih papira.

(2) Ako javna ponuda nije uspješna, izdavatelj je obvezan osigurati
povrat uplaćenih iznosa u roku od 7 dana od završetka upisa i uplate."

Članak 6.

Iza članka 29. dodaje se članak 29a. koji glasi:

"Članak 29a.

(1) Društva za poslovanje vrijednosnim papirima obvezna su svoje poslovanje
usklađivati na propisan način i prema propisanom omjeru tekućih sredstava
i obveza.

(2) Način usklađivanja tekućih sredstava i obveza propisuje Komisija."

Članak 7.

Članak 73. mijenja se i glasi:

"(1) Dionička društva koja su veliki poduzetnici u smislu odredbi Zakona
o računovodstvu, ili imaju više od 100 dioničara, ili njihov temeljni kapital
iznosi najmanje 30.000.000 kuna, osim dioničkih društava u kojima je Republika
Hrvatska jedini dioničar, obvezna su izrađivati i u roku od 30 dana od
posljednjeg dana u tromjesečju Komisiji dostavljati tromjesečna financijska
i poslovna izvješća.

(2) Komisija propisuje u kojem razdoblju i na koji način će se utvrđivati
ima li društvo više od 100 dioničara, te obvezni oblik i sadržaj izvješća
iz stavka 1. ovog članka, a može propisati i obvezu objavljivanja tih izvješća
te način i rok objavljivanja.

(3) Izvješća iz stavka 1. ovoga članka Komisija je obvezna učiniti dostupnima
javnosti na način koji će odrediti pravilnikom.

(4) Iznimno od odredbe stavka 1. ovoga članka izdavatelji dionica uvrštenih
na burzi ili uređenom javnom tržištu na temelju zahtjeva ili uz suglasnost
izdavatelja, izvješća iz stavka 1. ovoga članka obvezni su izraditi i objaviti
neovisno o utvrđenim mjerilima."

Članak 8.

Iza članka 80. naslov trećeg dijela mijenja se i glasi:

"NEMATERIJALIZIRANI VRIJEDNOSNI PAPIRI".

Članak 9.

Članak 81. mijenja se i glasi:

"(1) Nematerijalizirani su vrijednosni papiri koji postoje samo u obliku
elektroničkog zapisa u kompjutorskom sustavu središnje depozitarne agencije.

(2) Uz javni poziv mogu se izdavati samo nematerijalizirani vrijednosni
papiri.

(3) Prijeboj i namiru transakcija s nematerijaliziranim vrijednosnim
papirima sklopljenih na burzi ili uređenom javnom tržištu obavlja središnja
depozitarna agencija.

(4) Nematerijalizirani vrijednosni papiri istog roda u pravnom prometu
su zamjenjivi bez ograničenja, tako da bilo koja transakcija može biti
namirena prijenosom bilo kojeg vrijednosnog papira istog roda i kupac ne
može potraživati pojedinačno određene vrijednosne papire.

(5) Nematerijalizirani vrijednosni papiri neograničeno su prenosivi
u pravnom prometu. Na dionice izdane u obliku nematerijaliziranih vrijednosnih
papira ne primjenjuje se odredba članka 227. stavka 2. Zakona o trgovačkim
društvima ("Narodne novine", br. 111/93.)."

Članak 10.

U članku 82. stavci 2. i 3. mijenjaju se i glase:

"(2) Vlasnik računa vrijednosnih papira ima pravo uvida u svoj račun.

(3) Središnja depozitarna agencija obvezna je podatke o stanju pojedinog
računa čuvati kao tajnu."

Članak 11.

Članak 83. briše se.

Članak 12.

Članak 84. mijenja se i glasi:

"(1) Središnja depozitarna agencija je dioničko društvo koje osnivaju,
odnosno čiji dioničari mogu biti samo društva za poslovanje vrijednosnim
papirima, burze vrijednosnih papira i uređena javna tržišta, društva za
upravljanje fondovima, banke ovlaštene za obavljanje poslova iz članka
26. stavka 1. točaka 5. i 6. ovoga Zakona, te banke koje obavljaju poslove
držanja vrijednosnih papira za treće.

(2) Pojedini dioničar središnje depozitarne agencije može imati toliko
dionica s pravom glasa koje predstavljaju najviše do 10% (deset posto)
od ukupnog broja glasova na glavnoj skupštini.

(3) Središnja depozitarna agencija jedina obavlja poslove depozitorija
nematerijaliziranih vrijednosnih papira, te poslove prijeboja i namire
sklopljenih transakcija s tim papirima, a može obavljati i druge poslove
u svezi s nematerijaliziranim vrijednosnim papirima.

(4) U smislu ovoga Zakona izrazi u svezi s obavljanjem poslova središnje
depozitarne agencije imaju sljedeća značenja:

- prijeboj je uspoređivanje podataka po sklopljenim tran-
sakcijama s nematerijaliziranim vrijednosnim papirima, utvrđivanje rokova
podmirenja transakcija te izračun obveza za podmirenje,

- namira je posredovanje i nadzor plaćanja i/ili prijenosa vrijednosnih
papira u svezi s transakcijama s vrijednosnim papirima,

- poslovi depozitorija su odgovarajući unosi podataka u elektroničke
zapise radi utvrđivanja vlasništva založnih i drugih prava na nematerijaliziranim
vrijednosnim papirima."

Članak 13.

Iza članka 84. dodaju se članci 84a., 84b., 84c. i 84d. koji glase:

"Članak 84a.

Središnja depozitarna agencija je ovlaštena vrijednosnim papirima izdanim
u Republici Hrvatskoj, bez obzira jesu li u obliku nematerijaliziranih
vrijednosnih papira ili u drugom obliku, dodjeljivati jedinstveni međunarodni
identifikacijski broj prema standardu ISO 6166.

Članak 84b.

(1) Središnja depozitarna agencija može započeti s radom samo na temelju
rješenja o dozvoli poslovanja koje donosi Komisija.

(2) Rješenje iz stavka 1. ovoga članka može se donijeti samo pod uvjetom
da su ispunjene sve pretpostavke utvrđene u članku 84. stavku 3. ovoga
Zakona.

Članak 84c.

Poslovanje, načine obavljanja poslova, te prava i obveze članova središnje
depozitarne agencije utvrđuje agencija svojim statutom i pravilima uz prethodno
odobrenje Komisije.

*Članovi središnje depozitarne agencije*

Članak 84d.

(1) Članovi središnje depozitarne agencije, u smislu ovoga Zakona, mogu
biti društva za poslovanje vrijednosnim papirima, burze vrijednosnih papira
i uređena javna tržišta, društva za upravljanje fondovima, banke ovlaštene
za obavljanje poslova iz članka 26. stavka 1. točke 5. i 6. ovoga Zakona,
banke koje obavljaju poslove držanja vrijednosnih papira za treće, izdavatelji
nematerijaliziranih vrijednosnih papira, te druge domaće i strane pravne
osobe koje obavljaju poslove prijeboja, na temelju njihovog zahtjeva, ako
ispunjavaju posebne uvjete.

(2) Vrijednosni papiri i novčana sredstva članova iz stavka 1. ovoga
članka koja vodi središnja depozitarna agencija ne ulaze u njezinu imovinu
niti u stečajnu ili likvidacijsku masu i ne mogu biti predmetom ovrhe protiv
središnje depozitarne agencije.

(3) Posebne uvjete iz stavka 1. ovoga članka propisuje središnja depozitarna
agencija."

Članak 14.

Članak 86. mijenja se i glasi:

"(1) Za obavljanje poslova središnje depozitarne agencije plaća se naknada.

(2) Naknade iz stavka 1. ovoga članka utvrđuje središnja depozitarna
agencija."

Članak 15.

Članak 87. mijenja se i glasi:

"(1) Središnja depozitarna agencija obvezna je izdavatelju nematerijaliziranih
vrijednosnih papira dostavljati podatke o vlasnicima nematerijaliziranih
vrijednosnih papira odmah nakon utvrđene svake promjene stanja, a u skladu
s pravilima agencije.

(2) Na dionice koje postoje u obliku nematerijaliziranih vrijednosnih
papira ne primjenjuju se odredbe članka 226. Zakona o trgovačkim društvima
("Narodne novine", broj 111/93.) te se dioničarom koji ima dionicu u obliku
nematerijaliziranog vrijednosnog papira smatra onaj dioničar čija se takva
dionica nalazi na njegovom računu u središnjoj depozitarnoj agenciji."

Članak 16.

U članku 90. riječi: "ili imobiliziranim" brišu se.

Članak 17.

U članku 91. u stavcima 1. i 2. riječi:  "i imobiliziranim" brišu se.

Članak 18.

Iza članka 91. dodaju se podnaslovi i članci 91a. do 91d. koji glase:

*"Jamstveni fond*

Članak 91a.

(1) Središnja depozitarna agencija obvezno osniva jamstveni fond.

(2) Sredstva jamstvenog fonda čine sredstva obveznih uplata članova
središnje depozitarne agencije iz članka 84d. ovoga Zakona.

(3) Pravila o utvrđivanju obveznih uplata i njihovoj visini donosi središnja
depozitarna agencija.

Članak 91b.

Središnja depozitarna agencija ne smije posuđivati vrijednosne papire.

*Nadzor*

Članak 91c.

Nadzor nad poslovanjem središnje depozitarne agencije obavlja Komisija.

Članak 91d.

Ako pri obavljanju nadzora Komisija utvrdi da središnja depozitarna
agencija krši propise o poslovanju s vrijednosnim papirima Komisija može
donijeti sljedeće mjere:

- trajno ili privremeno oduzeti dozvolu za poslovanje središnje depozitarne
agencije,

- u slučaju trajnog ili privremenog oduzimanja dozvole za poslovanje,
Komisija može dozvolu za obavljanje poslova središnje depozitarne agencije
privremeno ili trajno dati drugoj organizaciji koja zadovoljava uvjete
propisane ovim Zakonom."

Članak 19.

U članku 92. iza stavka 2. dodaje se stavak 3. koji glasi:

"(3) Zaposlenici središnje depozitarne agencije ne smiju biti članovi
upravnih i nadzornih tijela osoba ovlaštenih za obavljanje poslova s vrijednosnim
papirima u smislu članka 25. ovoga Zakona."

Članak 20.

U članku 93. dodaje se stavak 2. koji glasi:

"(2) Iznimno od odredbe stavka 1. ovoga članka, kada društvo za poslovanje
vrijednosnim papirima ili banka nematerijalizirane vrijednosne papire drži
za treće, vlasnik tih vrijednosnih papira je osoba za koju ih to društvo
ili banka drži".

Članak 21.

Članak 94. mijenja se i glasi:

"(1) Banke koje obavljaju poslove držanja vrijednosnih papira za treće
i društva za poslovanje vrijednosnim papirima obvezni su nematerijalizirane
vrijednosne papire koje drže za treće voditi na posebnom računu, sukladno
pravilima središnje depozitarne agencije.

(2) Kada društvo za poslovanje vrijednosnim papirima nematerijalizirane
vrijednosne papire drži za treće, u elektroničke zapise središnje depozitarne
agencije upisuje se podatak za koga se ti papiri drže, sukladno pravilima
središnje depozitarne agencije."

Članak 22.

U članku 95. stavak 1. mijenja se i glasi:

"(1) Prijenos vlasništva nad nematerijaliziranim vrijednosnim papirima
u smislu ovoga Zakona smatra se izvršenim odgovarajućim unosom u elektroničke
zapise kompjutorskog sustava središnje depozitarne agencije."

Članak 23.

U članku 97. iza stavka 3. dodaje se stavak 4. koji glasi:

"(4) Vlasništvo nad nematerijaliziranim vrijednosnim papirom na temelju
transakcije sklopljene na burzi ili drugom uređenom javnom tržištu stječe
se danom namire u skladu s pravilima središnje depozitarne agencije."

Članak 24.

U članku 99. stavku 1., iza: točke 1., točke 2., točke 11. i točke 40.
dodaju se nove: točka 1a., točke 2a. i 2b., točka 11a., te točke 41., 42.,
43. i 44. koje glase:

- "1a. ako ne dostavi Komisiji sve informacije kako je to propisano
u članku 15. ovoga Zakona,"

- "2a. ako u pogledu novih važnih činjenica ili netočnosti u prospektu
ne postupi sukladno članku 18. ovoga Zakona,"

- "2b. ako omogući upis vrijednosnih papira izvan roka za upis propisanog
člankom 18a. ovoga Zakona,"

- "11a. ako društvo za poslovanje vrijednosnim papirima propusti izvijestiti
klijenta u skladu sa člankom 32. stavkom 2. ovoga Zakona,"

- "41. ako u roku ne postupi sukladno pojedinačnom aktu Komisije kojim
mu se nameće obveza,"

- "42. ako izdavatelj propusti na način i u rokovima koje propiše središnja
depozitarna agencija dostaviti središnjoj depozitarnoj agenciji podatke
koji se odnose na vrijednosne papire i njihove vlasnike (članak 108. stavak
2.)."

- "43. ako izdavatelj vrijednosnih papira ne izda potvrdu o vlasništvu
nad vrijednosnim papirima kako je to propisano u članku 111a. ovoga Zakona,"

- "44. ako se suprotno odredbama članka 111b. ovoga Zakona izdavatelj
dionica ne očituje o zahtjevu za suglasnost, ili ne obavijesti podnositelja
zahtjeva o odbijanju suglasnosti, ili ne upiše stjecatelja u knjigu dionica
ili mu o izvršenom upisu bez odgađanja ne izda odgovarajuću potvrdu,".

U stavku 2. točki 32. riječi: "koji su distribuirani javnosti" brišu
se.

Članak 25.

U članku 100. stavku 1., iza točke 2. dodaje se točka 3. koja glasi:

"3. ako vlasnik vrijednosnog papira na donositelja propusti na način
i u rokovima koje propiše središnja depozitarna agencija dostaviti podatke
koji se odnose na vrijednosne papire (članak 108. stavak 2.)."

Članak 26.

U članku 103. stavku 1. iza riječi: "uprave burze" dodaju se riječi:
"ili uređenog javnog tržišta".

Članak 27.

U članku 107. stavku 3. riječ: "1999." zamjenjuje se riječju: "2000.".

Članak 28.

U članku 108. stavku 1. riječi: "tri godine" zamjenjuju se riječima:
"pet godina".

Članak 29.

Iza članka 109. dodaje se članak 109a. koji glasi:

"Članak 109a.

Banke su obvezne svoje poslovanje uskladiti s odredbama članka 27. stavka
2. i 3. ovoga Zakona najkasnije do 1. siječnja 2000."

Članak 30.

Iza članka 111. dodaju se članci 111a. i 111b. koji glase:

"Članak 111a.

(1) Izdavatelj dionica koje ne postoje ni u obliku isprava niti u obliku
elektroničkih zapisa na medijima kod središnje depozitarne agencije, obvezan
je svakom dioničaru na njegov pisani zahtjev izdati potvrdu da je upisan
u knjigu dionica kao dioničar i da mu pripadaju određene dionice, u roku
od 7 dana od dana podnošenja pisanog zahtjeva.

(2) Komisija može propisati obvezni sadržaj potvrde iz stavka 1. ovoga
članka.

(3) Potvrda o vlasništvu nad predmetnim dionicama izdaje se samo u jednom
primjerku, izvorniku. Na licu izvornika mora biti jasno naznačeno da se
radi o izvorniku.

(4) Iznimno, može se izdati prijepis potvrde o vlasništvu nad dionicama
ovjerovljen od izdavatelja. Prijepis se izdaje na temelju podnesenog pisanim
putem obrazloženog zahtjeva u roku iz stavka 1. ovoga članka. Na licu prijepisa
mora biti jasno naznačeno da se radi o prijepisu, datum izdavanja i redni
broj izdanog prijepisa.

Članak 111b.

(1) Ako je do stupanja na snagu ovoga Zakona za prijenos dionica navedenih
u članku 111a. ovoga Zakona bila utvrđena potreba suglasnosti nadležnog
tijela izdavatelja, izdavatelj je dužan očitovati se o podnesenom zahtjevu
za dobivanje suglasnosti u roku od 7 dana od dana podnošenja zahtjeva.
Očitovanje se daje dostavom pisane obavijesti podnositelju zahtjeva.

(2) Ako je izdavatelj odbio dati suglasnost na zahtjevani prijenos dionica,
obvezan je u obavijesti iz stavka 1. ovoga članka obrazložiti odbijanje
suglasnosti.

(3) Ako stjecatelj dionice podnese zahtjev za upis u knjigu dionica
izdavatelja te uz to priloži dokumentaciju propisanu zakonom, statutom
izdavatelja i aktima Komisije, a statutom nisu određena ograničenja za
prijenos dionica, izdavatelj je obvezan u roku od 2 (dva) dana od podnošenja
zahtjeva besplatno upisati stjecatelja u knjigu dionica te mu o izvršenom
upisu bez odgađanja izdati odgovarajuću potvrdu."

Članak 31.

Ovaj Zakon stupa na snagu osmog dana od dana objave u "Narodnim novinama".

Klasa: 450-08/95-01/02
Zagreb, 9. listopada 1998.

ZASTUPNIČKI DOM
HRVATSKOG DRŽAVNOG SABORA

Predsjednik
Zastupničkog doma
Hrvatskoga državnog sabora
**akademik Vlatko Pavletić,** v. r.

Zakon, NN 142/1998-1748